Carl Erik Mogensen
Carl Erik Mogensen er en dansk læge, der siden 1980 har været overlæge på medicinsk afdeling for endokrinologi og diabetes, Århus Kommunehospital, og professor i intern medicin på Aarhus Universitet.
Siden disputatsen om nyrefunktion og urinudskillelse af protein ved sukkersyge (1972) har Mogensens forskning koncentreret sig herom. I 1984 publicerede han forskningsresultater, der vandt international opmærksomhed, idet han viste, at påvisning af urinudskillelse af selv små mængder protein (mikroalbuminuri) har afgørende betydning for vurdering af risikoen for at udvikle senkomplikationer til diabetes mellitus (sukkersyge).
I 1990'erne har han vist, at behandling af diabetespatienter, der har udviklet mikroalbuminuri, med lægemidler indeholdende ace-hæmmere har bedret deres prognose betydeligt, hvilket er internationalt anerkendt.
I 2002 modtog han Anders Jahre-prisen for seniorforskere på 1 mio. kr.